b"\n_START_ARTICLE_\nMary (Tecki printsess)\n_START_SECTION_\nVarane elu\n_START_PARAGRAPH_\nPrintsess Victoria Mary Augusta Louise Olga Pauline Claudine Agnes s\xc3\xbcndis 26. mail 1867 Kensingtoni palees Londonis. Tema isa oli Tecki hertsog Franz, W\xc3\xbcrttembergi hertsog Alexanderi ja tema morganaatilise abikaasa krahvinna Claudine Rh\xc3\xa9dey de Kis-Rh\xc3\xa9de poeg. W\xc3\xbcrttembergi kuningakoja kaudu oli Mary sugulane ka Habsburgidega. Mary ema oli Cambridge'i printsess Mary Adelaide, kes oli Cambridge'i hertsog Adolphuse ja Hessen-Kasseli printsess Augusta kolmas laps ning noorim t\xc3\xbctar. _NEWLINE_Printsess ristiti 27. juulil 1867 Kensingtoni palees ning tema ristivanemad olid kuninganna Victoria, Walesi prints, Mecklenburg-Strelitzi suurhertsoginna ja Hessen-Kasseli printsess Augusta. _NEWLINE_Kuigi tema ema oli kuningas George III lapselaps, oli printsess Mary ainult kuningliku perekonna v\xc3\xa4hem t\xc3\xa4htis liige. Tema isa, Tecki hertsog, oli s\xc3\xbcndinud morganaatilisest abielust, tal ei olnud p\xc3\xa4randust ega j\xc3\xb5ukust ning ta kandis tiitlit Tema K\xc3\xb5rgus. Tema ema sai aga parlamendilt igal aastal 4000-naelast h\xc3\xbcvitist ning sama suure summa ka oma emalt. Sellele vaatamata oli perekond pidevalt v\xc3\xb5lgades ning pidi 1883. aastal m\xc3\xb6\xc3\xb6da Euroopat reisima, et v\xc3\xb5lausaldajate eest p\xc3\xa4\xc3\xa4seda. 1885 naasis perekond Londonisse.\n_START_SECTION_\nYorki hertsoginna\n_START_PARAGRAPH_\nP\xc3\xa4rast abiellumist sai Maryst Tema Kuninglik K\xc3\xb5rgus Yorki hertsoginna ning abikaasad kolisid elama Norfolki Sandringhami m\xc3\xb5isa. Neil oli ka korter St. Jamesi palees. _NEWLINE_Yorki hertsoginnat peeti k\xc3\xbclmaks ja oma lastest kaugeks. Kuninglik lapsehoidja, kes prints Edwardi ja prints Alberti eest hoolitses, kiusas lapsi. Lapsehoidja tavatses Edwardit enne vanematega kohtumist n\xc3\xa4pistada, et poiss rahulik oleks, Albertit ta aga lihtsalt eiras, nii et temast kasvas tagasihoidlik ja h\xc3\xa4belik mees._NEWLINE_Yorki hertsogi ja hertsoginnana t\xc3\xa4itsid nad ka kuninglikke kohustusi. 1900. aastal tegid nad ringreisi terves Briti impeeriumis. Austraaliat k\xc3\xbclastades avasid nad riigi esimese parlamendiistungi.\n_START_SECTION_\nWalesi printsess\n_START_PARAGRAPH_\n22. jaanuaril 1901 kuninganna Victoria suri ning Yorki hertsoginna \xc3\xa4i Albert Edward t\xc3\xb5usis troonile kui kuningas Edward VII. Sama aasta 9. novembril sai George'ist Walesi prints ja Maryst Walesi printsess. _NEWLINE_Edward VII soovis, et tema poeg oleks kuningaks olemiseks ette valmistatud, kuna ta ise oli kuninganna Victoria t\xc3\xb5ttu sellest k\xc3\xb5igest eemale j\xc3\xa4etud. Kuid Walesi prints polnud just k\xc3\xb5ige intelligentsem ning Mary pidi tal aitama riigidokumente lugeda ja m\xc3\xb5ista.\n_START_SECTION_\nKuninganna Mary\n_START_PARAGRAPH_\n6. mail 1910 suri Edward VII ning Walesi prints ja printsess t\xc3\xb5usid troonile. Nende kroonimine Westminster Abbeys toimus 22. juunil 1911. Sama aasta detsembris reisisid nad Indiasse, et kindlustada oma positsioone India keisri ja keisrinnana. _NEWLINE_Maryl tekkis kohe alguses konflikt leskkuninganna Alexandraga. Ehkki kaks kuningannat olid teineteise vastu s\xc3\xb5bralikud, oli Alexandra paljudes k\xc3\xbcsimustes v\xc3\xa4ga kangekaelne ning soovis k\xc3\xb5ikjal n\xc3\xa4idata oma \xc3\xbcleolekut Maryst. Ta hoidis enda k\xc3\xa4es ka mitmeid perekonnajuveele, mis oleks pidanud uuele kuningannale minema. _NEWLINE_Kuninganna Mary oli valitsemisaja jooksul oma abikaasa pidev tugi, n\xc3\xb5ustades teda k\xc3\xb5nede pidamisel ning kasutas oma laialdasi teadmisi ajaloost ja monarhiast, et teda riigiasjades abistada. _NEWLINE_Ajaloos m\xc3\xa4letatakse Maryt kui hoolimatut ema. Ta ei m\xc3\xa4rganud lapsehoidja k\xc3\xa4itumist oma poegade suhtes ning tema noorim poeg John oli avalikkuse silma alt v\xc3\xa4ljas, kuna p\xc3\xb5des epilepsiat. Kuid paljudes k\xc3\xbclgedes oli Mary hooliv ema, \xc3\xb5petades lastele muusikat ja ajalugu ning Edward on kirjutanud tema armastusest ja lahkusest.\n_START_SECTION_\nLeskkuninganna\n_START_PARAGRAPH_\n20. jaanuaril 1936 suri kuningas George V ning troonile t\xc3\xb5usis nende poeg Edward. Kuigi Mary oli oma pojale truu ja toetas teda igati, ei suutnud ta m\xc3\xb5ista poja armastust Wallis Simpsoni vastu ning keeldus viimasega kohtumast. Kuid Edward troonist loobus, p\xc3\xb6\xc3\xb6ras Mary palju t\xc3\xa4helepanu prints Albertile, kes venna j\xc3\xa4rel kuningaks sai. Kui toimus uue kuningapaari kroonimine, v\xc3\xb5ttis tseremooniast osa ka Mary, olles esimene leskkuninganna, kes seda tegi._NEWLINE_Ta oli n\xc3\xbc\xc3\xbcd kuninga ema ja leskkuninganna, kuid kasutas tiitlit Tema Majesteet kuninganna Mary. Teise maailmas\xc3\xb5ja ajal veenis kuningas Maryt, et too peab evakueeruma, ning vastu tahtmist l\xc3\xa4kski Mary oma n\xc3\xb5o juurde Badminton House'i Gloucestershire'is. Oma viibimise ajal v\xc3\xb5itis ta sealse rahva armastuse ning oli tuntud s\xc3\xb5durite julgustamise poolest. Kuninganna naasis oma koju 1945. aastal. _NEWLINE_1952 suri Mary poeg ning troonile sai tema pojat\xc3\xbctar printsess Elizabeth. Maryst sai n\xc3\xbc\xc3\xbcd leskkuninganna, kuninga ema, kuigi ta eelistas ikkagi kasutada oma teist tiitlit. Mary suri 24. m\xc3\xa4rtsil 1953 k\xc3\xb5riv\xc3\xa4hki ega n\xc3\xa4inud Elizabethi kroonimist. _NEWLINE_Tema viimane soov oli, et kroonimist ei l\xc3\xbckataks edasi. Mary maeti St. George'i kabelisse Windsoris."